b'\n_START_ARTICLE_\nLietuvos Respublikos susisiekimo ministerija\n_START_SECTION_\nIstorija\n_START_PARAGRAPH_\n1918\xc2\xa0m. vasario 16 d. Lietuvos tarybai paskelbus apie nepriklausomos valstyb\xc4\x97s atk\xc5\xabrim\xc4\x85, jau nuo pat pirm\xc5\xb3j\xc5\xb3 dien\xc5\xb3 imta galvoti apie transporto ir ry\xc5\xa1i\xc5\xb3 sistem\xc5\xb3, kaip vien\xc5\xb3 i\xc5\xa1 svarbiausi\xc5\xb3 savaranki\xc5\xa1kos \xc5\xa1alies \xc5\xabkio \xc5\xa1ak\xc5\xb3, funkcionavim\xc4\x85. 1918\xc2\xa0m. lapkri\xc4\x8dio 4 d. Valstyb\xc4\x97s Tarybos prezidiumas \xc4\xafpareigojo prof. A. Voldemar\xc4\x85 suformuoti Ministr\xc5\xb3 kabinet\xc4\x85, kurio sud\xc4\x97tis patvirtinta lapkri\xc4\x8dio 11 d. Susisiekimo ministro pareigas apsi\xc4\x97m\xc4\x97 vykdyti Finans\xc5\xb3 ministras Martynas Y\xc4\x8das, tuo pa\xc4\x8diu \xc4\xafkurdamas ir Susisiekimo ministerij\xc4\x85. I\xc5\xa1 buvusios carin\xc4\x97s imperijos ir okupacin\xc4\x97s kaizerinink\xc5\xb3 vald\xc5\xbeios ministerijai atiteko gerokai suardyti keliai ir gele\xc5\xbeinkelio linijos bei negausios susisiekimo priemon\xc4\x97s. Vos prad\xc4\x97jus darb\xc4\x85, jau 1919\xc2\xa0m. sausio 2 d., bol\xc5\xa1evikams u\xc5\xbe\xc4\x97mus Vilni\xc5\xb3, teko persikelti \xc4\xaf Kaun\xc4\x85._NEWLINE_Po keleto ministro V. \xc4\x8carneckio pra\xc5\xa1ym\xc5\xb3 1919\xc2\xa0m. spalio 21 d. ministerijai paskirtas pastatas D. Totori\xc5\xb3 gatv\xc4\x97je Nr. 17 (v\xc4\x97liau Kranto g.), kuriame ji veik\xc4\x97 iki pat 1940\xc2\xa0m. soviet\xc5\xb3 okupacijos. 1940\xc2\xa0m. bir\xc5\xbeelio 15 d. SSRS kariuomenei okupavus Lietuv\xc4\x85, sovietai netrukus \xc4\x97m\xc4\x97 galvoti apie Susisiekimo ministerijos likvidavim\xc4\x85. 1940\xc2\xa0m. rugpj\xc5\xab\xc4\x8dio 25 d. \xe2\x80\x9eLiaudies Seimo\xe2\x80\x9c sudarytoje Liaudies komisar\xc5\xb3 taryboje (vyriausyb\xc4\x97je) nebeliko Susisiekimo ministro posto. Netrukus dienra\xc5\xa1tis \xe2\x80\x9eRytin\xc4\x97 darbo Lietuva\xe2\x80\x9c prane\xc5\xa1\xc4\x97, jog nuo 1940\xc2\xa0m. rugs\xc4\x97jo 16 d. ministerija likviduojama._NEWLINE_Pasibaigus Antrajam pasauliniam karui, Lietuva liko inkorporuota \xc4\xaf SSRS sud\xc4\x97t\xc4\xaf, o jos transportas tapo did\xc5\xbeiul\xc4\x97s SSRS transporto sistemos sud\xc4\x97tine dalimi. Pad\xc4\x97tis \xc4\x97m\xc4\x97 ger\xc4\x97ti 1956\xc2\xa0m. Prijungus LSSR VRM plent\xc5\xb3 valdyb\xc4\x85, Automobili\xc5\xb3 transporto ir plent\xc5\xb3 ministerijai tapo pavaldus visas pagrindinis Lietuvos keli\xc5\xb3 tinklas. Lietuvos specialist\xc5\xb3 vadovavimas l\xc4\x97m\xc4\x97 tai, jog Lietuvos keliai ir automobili\xc5\xb3 transportas tapo vienais labiausiai i\xc5\xa1vystyt\xc5\xb3 visoje buvusioje SSRS._NEWLINE_1990\xc2\xa0m. kovo 11 d. atk\xc5\xabrus Lietuvos nepriklausomyb\xc4\x99, kovo 22 d. buvo suformuota nepriklausomos Lietuvos Respublikos Vyriausyb\xc4\x97 ir kartu atkurta Susisiekimo ministerija. 1991\xc2\xa0m. pabaigoje buvo priimtas Transporto veiklos pagrind\xc5\xb3 \xc4\xafstatymas, kuris pad\xc4\x97jo suformuoti vis\xc5\xb3 transporto r\xc5\xab\xc5\xa1i\xc5\xb3 teis\xc4\x97s akt\xc5\xb3 baz\xc4\x99. Atsi\xc5\xbevelgiant \xc4\xaf pana\xc5\xa1i\xc4\x85 ekonomin\xc4\x99 situacij\xc4\x85 ir vienodas problemas modernizuojant transporto sektori\xc5\xb3, 1992\xc2\xa0m. prasid\xc4\x97jo nuolatin\xc4\x97s Lietuvos, Latvijos ir Estijos transporto ministr\xc5\xb3 konsultacijos. Buvo sukurta Baltijos \xc5\xa1ali\xc5\xb3 transporto ministr\xc5\xb3 taryba._NEWLINE_1998\xc2\xa0m. per\xc4\x97m\xc4\x97 dal\xc4\xaf funkcij\xc5\xb3 i\xc5\xa1 panaikintos Lietuvos Respublikos ry\xc5\xa1i\xc5\xb3 ir informatikos ministerijos.\n_START_SECTION_\nVeiklos kryptys\n_START_PARAGRAPH_\nSusisiekimo ministerija atlieka \xc4\xafstatym\xc5\xb3 ir kit\xc5\xb3 teis\xc4\x97s akt\xc5\xb3 jai pavest\xc5\xb3 transporto (oro, vandens, gele\xc5\xbeinkeli\xc5\xb3, keli\xc5\xb3), pa\xc5\xa1to ir elektronini\xc5\xb3 ry\xc5\xa1i\xc5\xb3 sri\xc4\x8di\xc5\xb3 valdymo funkcijas, \xc4\xafgyvendina \xc5\xa1iose srityse valstyb\xc4\x97s politik\xc4\x85. Ministerija siekia sukurti transporto sistem\xc4\x85, atitinkan\xc4\x8di\xc4\x85 Europos S\xc4\x85jungos transporto politikos pagrindinius principus, tikslus ir kriterijus, modernizuoti transporto infrastrukt\xc5\xabr\xc4\x85,  svarbiausias \xc5\xa1alies magistrales integruoti \xc4\xaf transeuropinius tinklus, sudaryti s\xc4\x85lygas transporto verslo pl\xc4\x97trai, skaidriai konkurencijai, gerinti transporto ir ry\xc5\xa1io paslaug\xc5\xb3 kokyb\xc4\x99, skatinti daugiar\xc5\xab\xc5\xa1\xc4\xaf transport\xc4\x85, vie\xc5\xa1\xc5\xb3j\xc5\xb3  logistikos centr\xc5\xb3 steigim\xc4\x85._NEWLINE_Susisiekimo ministerija ir jai pavald\xc5\xbeios institucijos aktyviai dalyvauja formuojant vis\xc5\xb3 r\xc5\xab\xc5\xa1i\xc5\xb3 transporto, saugaus eismo, neigiamo poveikio aplinkai ma\xc5\xbeinimo politik\xc4\x85, rengia strateginius dokumentus Europos S\xc4\x85jungos fond\xc5\xb3 paramai gauti, sprend\xc5\xbeia d\xc4\x97l projekt\xc5\xb3 finansavimo bei administruoja Europos S\xc4\x85jungos strukt\xc5\xabrin\xc4\x97s paramos naudojim\xc4\x85._NEWLINE_Susisiekimo ministerija koordinuoja valstyb\xc4\x97s investicij\xc5\xb3 \xc4\xaf transporto, pa\xc5\xa1to sritis program\xc5\xb3 rengim\xc4\x85, vertina jas ekonominiu ir finansiniu po\xc5\xbei\xc5\xabriu, kontroliuoja j\xc5\xb3 \xc4\xafgyvendinim\xc4\x85.\n_START_SECTION_\nVadovyb\xc4\x97\n_START_PARAGRAPH_\n\xc5\xa0iuo metu Lietuvos Respublikos susisiekimo ministerijai vadovauja ministras Rokas Masiulis. LR susisiekimo ministerijoje dirba du viceministrai Ri\xc4\x8dardas Degutis ir Paulius Martinkus.\n_START_SECTION_\nES parama transporto sektoriui\n_START_PARAGRAPH_\n\xc5\xa0alies \xc5\xabkio augimas, keliantis gyvenimo lyg\xc4\xaf, ir nauj\xc5\xb3 darbo viet\xc5\xb3 k\xc5\xabrimas b\xc5\xabt\xc5\xb3 ne\xc4\xafmanomi be efektyvios transporto sistemos ir tinkamos jo infrastrukt\xc5\xabros. Lietuvai 2004 metais tapus Europos S\xc4\x85jungos nare, \xc5\xa1al\xc4\xaf pasiek\xc4\x97 strukt\xc5\xabrini\xc5\xb3 fond\xc5\xb3 parama._NEWLINE_Siekiant panaudoti ES finansin\xc4\x99 param\xc4\x85 \xc5\xa1alies transporto projektams, ypa\xc4\x8d regioninei pl\xc4\x97trai, 2004\xc2\xa0m. patvirtinti pagrindiniai ES programiniai dokumentai finansinei paramai gauti (transporto sektoriuje\xc2\xa0\xe2\x80\x93 daugiau kaip 1,5 mlrd. Lt) ir prad\xc4\x97tos naudoti ES paramos l\xc4\x97\xc5\xa1os. 2009\xc2\xa0m. baig\xc4\x97si pirmasis Europos s\xc4\x85jungos finansin\xc4\x97s paramos panaudojimo 2004\xe2\x80\x932006 met\xc5\xb3 laikotarpis, kurio metu parama investicijoms \xc4\xaf Lietuvos transporto sektori\xc5\xb3 \xc4\xafgyvendinant Bendr\xc4\x85j\xc4\xaf programavimo dokument\xc4\x85 buvo teikiama pagal 1.1 priemon\xc4\x99 \xe2\x80\x9eTransporto infrastrukt\xc5\xabros prieinamumo ir paslaug\xc5\xb3 kokyb\xc4\x97s gerinimas\xe2\x80\x9c. \xc5\xa0iuo metu transporto sektorius naudoja 2007\xe2\x80\x932013 met\xc5\xb3 finansinio periodo ES paramos l\xc4\x97\xc5\xa1as. 2007\xe2\x80\x932013\xc2\xa0m. Lietuvos transporto sektoriui modernizuoti ir pl\xc4\x97toti numatyta skirti daugiau kaip 5,358 mlrd. Lt ES strukt\xc5\xabrin\xc4\x97s paramos l\xc4\x97\xc5\xa1\xc5\xb3. \xc5\xa0ios l\xc4\x97\xc5\xa1os yra skirstomos \xc4\xaf dvi veiksm\xc5\xb3 programas: \xe2\x80\x9eEkonomikos augimo\xe2\x80\x9c ir \xe2\x80\x9eSanglaudos skatinimo\xe2\x80\x9c._NEWLINE_Sanglaudos skatinimo prioritetas yra aplinka ir darnus vystimasis, kuris yra \xc4\xafgyvendinamas modernizuojant didmies\xc4\x8di\xc5\xb3 vie\xc5\xa1ojo transporto paslaug\xc5\xb3 sistem\xc4\x85, \xc4\xafsigyjant ekologi\xc5\xa1kus autobusus ir troleibusus, atnaujinant dvira\xc4\x8di\xc5\xb3 infrastrukt\xc5\xabr\xc4\x85._NEWLINE_Ekonomikos augimo veiksm\xc5\xb3 programa skirstoma \xc4\xaf \xe2\x80\x9eEsmin\xc4\x97s ekonomin\xc4\x97s infrastrukt\xc5\xabros\xe2\x80\x9c ir \xe2\x80\x9eTranseuropini\xc5\xb3 transporto tinkl\xc5\xb3 pl\xc4\x97tros\xe2\x80\x9c prioritetus. Esmin\xc4\x97s ekonomin\xc4\x97s infrastrukt\xc5\xabros gerinimas \xc4\xafgyvendinamas gerinant vidaus ir regionin\xc4\xaf susisiekim\xc4\x85, tobulinant saug\xc5\xb3 eism\xc4\x85 ir ma\xc5\xbeinant neigiam\xc4\x85 poveik\xc4\xaf aplinkai. Transeuropini\xc5\xb3 transporto tinkl\xc5\xb3 pl\xc4\x97tra skirta transeuropin\xc4\x97s reik\xc5\xa1m\xc4\x97s automobili\xc5\xb3 keli\xc5\xb3 infrastrukt\xc5\xabros pralaidumo didinimui, technini\xc5\xb3 s\xc4\x85lyg\xc5\xb3 gerinimui, transeuropin\xc4\x97s reik\xc5\xa1m\xc4\x97s gele\xc5\xbeinkelio linij\xc5\xb3 modernizavimui ir pl\xc4\x97trai, Klaip\xc4\x97dos valstybinio j\xc5\xabr\xc5\xb3 uosto ir tarptautini\xc5\xb3 oro uost\xc5\xb3 pl\xc4\x97trai, saugaus eismo gerinimui._NEWLINE_Esmin\xc4\x97s ekonomin\xc4\x97s infrastrukt\xc5\xabros \xc4\xafgyvendinimas vykdomas atliekant \xc5\xa1iuos darbus: rekonstruojant pavojingas sankry\xc5\xbeas, tiesiant p\xc4\x97s\xc4\x8di\xc5\xb3j\xc5\xb3 ir dviratinink\xc5\xb3 takus. Asfaltuojant \xc5\xbevyrkelius, rekonstruojant gatves, kra\xc5\xa1to ir rajoninius kelius, modernizuojant esan\xc4\x8dius automobili\xc5\xb3 ir gele\xc5\xbeinkeli\xc5\xb3 kelius._NEWLINE_Transeuropini\xc5\xb3 transporto tinkl\xc5\xb3 pl\xc4\x97tra vykdoma atliekant \xc5\xa1iuos darbus: rekonstruojamos Lietuv\xc4\x85 kertan\xc4\x8dios europin\xc4\x97s magistral\xc4\x97s, statomos estakados, viadukai, stiprinama ir platinama kelio danga, tiesiami miest\xc5\xb3 ir miesteli\xc5\xb3 aplinkkeliai. Vykdomi projekto \xe2\x80\x9eRail Baltica\xe2\x80\x9c darbai, modernizuojamos gele\xc5\xbeinkelio linijos. Gerinama Klaip\xc4\x97dos uosto infrastrukt\xc5\xabra, tarptautini\xc5\xb3 oro uost\xc5\xb3 terminal\xc5\xb3 statyba/i\xc5\xa1pl\xc4\x97timas, kilimo ir t\xc5\xabpimo tak\xc5\xb3 modernizavimas.'